田制
作者：方岳
朝代：宋

paragraphs: 井田變阡陌，萬世以罪秦。
商君信苛刻，不過民自民。
漢名反秦火，當與三代鄰。
今年田欲方，明年田欲均。
寧知古井田，不爲賦稅湮。
百畝官所予，無甚富與貧。
所爲經界者，要使風俗淳。
豈爲橫江網，竭不遺一鱗。
乃知三代時，官與民爲春。
秦民自生生，官不與笑顰。
孰云漢田制，顧不如秦仁。
秦姑寘勿問，漢已掎摭狺。
誰其起鄒叟，重與畢戰陳。